
	Secţiunea 1
Titlul proiectului de act normativ

Ordonanţa Guvernului cu privire la rectificarea bugetului de stat pe anul 2012

	Secţiunea a 2-a

Motivul emiterii actului normativ


	1. Descrierea situaţiei actuale
                Bugetul de stat pe anul 2012 aprobat prin Legea bugetului de stat pe anul 2012, nr.293/21.12.2011 a fost elaborat în condiţiile evoluţiilor internaţionale estimate la acea dată, luând în calcul o creştere a produsului intern brut între 1,8% şi 2,3% pentru acest an.

             Proiecţia veniturilor şi cheltuielilor bugetare a fost realizată pe baza indicatorilor macroeconomici estimaţi la data elaborării legii bugetului de stat pe anul 2012 şi pe baza reglementărilor în domeniul fiscal,  aplicabile pentru anul 2012.  

              Estimarea indicatorilor bugetari a avut în vedere atingerea unui nivel al deficitului bugetar iniţial de 1,9% din produsul intern brut, în cash, cu posibilitatea de a fi majorat, în cursul anului, în concordanţă cu conjunctura internă.  

În temeiul art.6 din Legea privind finanţele publice, nr.500/11.07.2002, cu modificările şi completările ulterioare, legile bugetare anuale pot fi modificate în cursul exerciţiului bugetar prin legi de rectificare, elaborate cel mai târziu până la data de 30 noiembrie.

            Totodată, Legea responsabilităţii fiscal-bugetare, nr.69/16.04.2010 dispune la art.15 că orice rectificare a bugetului de stat trebuie să aibă în vedere concluziile raportului semestrial privind situaţia economică şi bugetară publicat precum şi opinia Consiliului Fiscal cu privire la acesta.
             În acest context, principalele elemente care stau la baza rectificării bugetare pe anul 2012 sunt:  
· evoluţia activităţii economice din primele cinci luni ale anului 2012, care relevă continuarea creşterii economice în condiţii de stabilitate macroeconomică şi financiară, ceea ce susţine  o creştere a produsului intern brut de circa 1,2% în anul 2012, faţă de 1,8-2,3% cât se estima la elaborarea legii bugetului de stat şi un produs intern brut  în valori nominale de 607,3 mld. lei, faţă de 579.6 mld.lei cât s-a estimat iniţial. Majorarea valorii nominale a produsului intern brut a avut la baza recalcularea acesteia pentru anii 2009 şi 2010 şi publicarea datelor provizorii pentru 2011, de către Institutul Naţional de Satistică.
· În primul trimestru din 2012 produsul intern brut s-a majorat, în termeni reali, cu 0,3% faţă de trimestrul I 2011. Comparativ cu trimestrul IV 2011, produsul intern brut s-a redus cu 0,1%. Creşterea din primul trimestru s-a bazat, în principal, pe evoluţia pozitivă a formării brute de capital fix care a înregistrat un spor de 12,2%, în timp ce creşterea consumului final a fost de numai 0,2% (ca urmare a creşterii cu 0,5% a consumului privat şi a reducerii cu 1,2% a consumului public). Pe latura ofertei, creşterea s-a bazat, în exclusivitate, pe îmbunătăţirea activităţii din sectoarele producătoare de bunuri şi o colectare mai bună a impozitelor pe produs.

· Pe primele 5 luni din 2012 producţia industrială s-a majorat cu 0,4%, comparativ cu aceeaşi perioadă din 2011. În luna mai 2012, producţia industrială (serie brută) a înregistrat, comparativ cu luna corespunzătoare din anul anterior, cea mai mare creştere din acest an, respectiv 2,7%.

· În sectorul extern, evoluţiile au fost mai moderate: exportul de bunuri s-a majorat cu 1,5% (în principal, ca urmare a evoluţiilor pozitive din lunile aprilie şi mai, exportul intracomunitar contribuind la situarea exportului de bunuri, în zona pozitivă), iar importul, cu doar 0,5%. Deficitul de cont curent a fost de 1.920 mil. euro, sub nivelul primelor 5 luni din 2011 (2.467 mil. euro).

· În luna iunie 2012, indicele preţurilor de consum s-a situat la 99,96% faţă de nivelul din luna mai. Rata anuală a inflaţiei a ajuns astfel la 2,04%. Creşterea preţurilor, faţă de iunie 2011, a fost superioară în cazul serviciilor (5,77%). La mărfurile alimentare s-a înregistrat o scădere de aproape un punct procentual.

· analiza rezultatelor bugetare derulate pe parcursul primelor şase luni ale anului 2012 scoate în evidenţă faptul că execuţia bugetului general consolidat s-a încheiat cu un deficit de - 6,8 miliarde lei, respectiv 1,12 % din PIB faţă de deficitul realizat la aceeaşi dată a anului precedent de -11,2 miliarde lei respectiv 1,94% din PIB. 

· Veniturile bugetului general consolidat, în sumă de 93,0 miliarde lei, reprezentând  15,3% din PIB, au fost cu 8,9% mai mari faţă de aceiaşi perioadă a anului precedent, în termeni nominali şi cu 0,5 pp ca pondere în PIB. Creşterile s-au înregistrat atât la venituri fiscale (+11,5%) cât şI la contribuţii de asigurări sociale (+5,4%) şi venituri nefiscale (+10,2%). 
· Cheltuielile bugetului general consolidat, în sumă de 99,8 miliarde lei, reprezentând 16,4% din PIB, au crescut cu 3,3% faţă de aceiaşi perioadă din anul precedent, dar ca pondere în PIB s-au redus cu 0,3 pp. Faţă de semestrul I al anului 2011, s-au înregistrat creşteri, în principal, la: proiecte cu finanţare din fonduri externe nerambursabile (+45,1%), dobânzi (+34,4%), bunuri şi servicii (+7,1%). 
· Continuarea  Acordului Stand-by de tip preventiv, dintre România şi Fondul Monetar Internaţional, intrat în vigoare la sfârşitul lunii martie 2011, care prevede continuarea procesului de consolidare fiscală şi a reformelor structurale începute sub anteriorul program pentru stimularea creşterii economice şi asigurarea stabilităţii macroeconomice, contribuind la consolidarea încrederii investitorilor şi la diminuarea riscului contagiunii de pe alte pieţe.
· Adoptarea unor acte normative cu influenţe asupra veniturilor şi cheltuielilor bugetare, prin care s-a creat cadrul legal implementării graduale a unor măsuri reparatorii faţă de salariaţii bugetari şi faţă de pensionari.
         Luând în considerare condiţiile actuale ale economiei, prognoza principalilor indicatori macroeconomici pe anul 2012, spaţiul suplimentar permis de noua ţintă de deficit, agreată cu organismele financiare internaţionale, dar şi condiţionalităţile cuprinse în Acordul stand-by încheiat cu Fondul Monetar Internaţional, s-a constatat posibilitatea reîntregirii, în două tranşe, a drepturilor diminuate.

       Astfel, potrivit prevederilor Ordonanţei de urgenţă a Guvernului privind aprobarea unor măsuri pentru recuperarea reducerilor salariale, nr.19/16.05.2012, cuantumul brut al salariilor de bază/soldelor funcţiei de bază/salariilor funcţiei de bază/indemnizaţiilor de încadrare, de care beneficiază personalul plătit din fonduri publice, se majorează cu 8%, începând cu data de 1 iunie 2012, faţă de nivelul acordat pentru luna mai 2012 şi cu 7,4%, începând cu data de 1 decembrie 2012, faţă de nivelul acordat pentru luna noiembrie 2012. Impactul asupra cheltuielilor bugetare al aplicării acestei măsuri este estimat pentru anul 2012 la 1.525,5 milioane lei ( 0,3% din produsul intern brut). 
De asemenea, în decembrie 2010, Guvernul a aprobat Ordonanţa de urgenţă a Guvernului nr.107/06.12.2010, prin care, începând cu 1 ianuarie 2011, s-a modificat articolul 259 alin.(2) din Legea nr.95/14.04.2006 privind reforma în domeniul sănătăţii, prin care contribuţia datorată de pensionarii ale căror venituri din pensii depăşesc 740 de lei este de 5,5% aplicată asupra acestor venituri.  
Prin Deciziile Curţii Constituţionale nr. 223/13.03.2012 şi 224/13.03.2012 s-a constatat că modul de calcul al contribuţiilor de asigurări sociale de sănătate datorate de pensionarii cu pensii care depăşesc 740 lei este neconstitutional, în legislaţia în materie fiind absolut obligatoriu efectuarea modificărilor necesare, astfel încât aceste dispoziţii să fie conforme cu Constituţia.
Prin urmare, Ordonanţa de urgenţă a Guvernului nr.15/08.05.2012 privind stabilirea unor măsuri financiare în domeniul asigurărilor sociale de sănătate şi al finanţelor publice stabileşte baza de calcul a contribuţiei  de asigurări sociale de sănătate pentru pensionarii cu venituri din pensii mai mari de 740 lei ca fiind partea din venit care depăşeşte acest nivel, iar Ordonanţa de urgenţă a Guvernului privind stabilirea unor măsuri de restituire a unor contribuţii de asigurări sociale de sănătate, nr.17/16.05.2012, prevede  restituirea, în tranşe, a sumelor reţinute de la data de 1 ianuarie 2011 până la data de 30 aprilie 2012, reprezentând diferenţa dintre pensiile nete rezultate prin aplicarea procentului de contribuţie de asigurări sociale de sănătate asupra întregului cuantum al pensiei şi pensiile nete rezultate prin aplicarea procentului de contribuţie de asigurări sociale de sănătate asupra părţii din pensie care depăşeşte nivelul de 740 lei. Impactul bugetar al aplicării acestei măsuri reparatorii este de 1.299,4 milioane lei, respectiv 0,2% din produsul intern brut.  
· Continuarea politicii de consolidare fiscală printr-un control riguros al cheltuielilor publice. Pe această linie Guvernul a identificat o serie de măsuri de reducere a cheltuielilor publice şi a constituit cadrul legal pentru implementarea acestora, concretizat în aprobarea Ordonanţei de urgenţă a Guvernului privind unele măsuri de reducere a cheltuielilor publice şi întărirea disciplinei financiare şi de modificare şi completare a unor acte normative, nr.26/06.06.2012. Aplicarea măsurilor adoptate va conduce la o utilizare judicioasă a fondurilor publice şi la o execuţie bugetară prudentă, restrictivă şi echilibrată. Impactul reducerii cheltuielilor bugetare este de 463,0 milioane lei. Dintre măsuri menţionăm:
· Diminuarea cu 30% a cheltuielilor de protocol şi a cheltuielilor cu deplasările în străinătate efectuate de către autorităţile şi instituţiile publice ale administraţiei publice centrale şi locale, indiferent de modul de finanţare şi subordonare, în semestrul II al anului 2012, faţă de cheltuielile de această natură efectuate în semestrul II al anului 2011, cu un impact de 60,0 milioane lei.

· Interzicerea achiziţionării de servicii juridice de consultanţă, asistenţă şi/sau reprezentare de către autorităţile şi instituţiile publice ale administraţiei publice centrale şi locale, indiferent de modul de finanţare şi subordonare, societăţile naţionale, companiile naţionale şi societăţile comerciale cu capital integral sau majoritar de stat, precum şi regiile autonome care au în structura organizatorică personal propriu de specialitate juridică, cu influenţă asupra cheltuielilor bugetare de 317,0 milioane lei;

· Interzicerea achiziţionării din fonduri publice de tipărituri şi alte bunuri pentru acţiunile de reprezentare şi protocol, precum şi pentru zile festive, inclusiv zile aniversare, cu un impact bugetar de 5,0 milioane lei.

· Limitarea la maxim 3 sau 2 a numărului persoanelor din delegaţiile în străinătate în funcţie de nivelul de reprezentare.   
             Având în vedere cele de mai sus, pentru reflectarea în buget a influenţelor financiare ale măsurilor şi acţiunilor prevăzute în actele normative menţionate, precum şi pentru corelarea planificării bugetare cu evoluţia prognozată a indicatorilor macroeconomici şi execuţia bugetară pe primele şase luni ale anului se impune rectificarea bugetului de stat pe anul 2012.

2. Schimbări preconizate 
Prin proiectul de act normativ se propune:

1. Modificarea veniturilor şi cheltuielilor bugetului de stat pe anul 2012:
       a) Veniturile bugetului de stat pe anul 2012, se diminuează cu - 2.158,6 milioane lei (0,4% din produsul intern brut) şi se reflectă, în principal, pe următoarele categorii de venituri:
- accize: - 918,6  milioane lei ( -0,2% din produsul intern brut);
- venituri nefiscale:  -1.847,6 milioane lei (-0,3% din produsul intern brut);
- sume primite de la U.E. în contul plăţilor efectuate: - 2.000,0 milioane lei (-0,3% din produsul intern brut);
- venituri din capital: - 432,7 milioane lei ( 0,1% din produsul intern brut)

- contribuţii asigurări sociale: -179,6 milioane lei (-0,03% din produsul intern brut);

  - impozitul pe profit: -91,8 milioane lei . 

   Principalele venituri ale bugetului de stat care se majorează în urma rectificării bugetare sunt:

- taxa pe valoarea adăugată: +2.355,0 milioane lei (0,4% din produsul intern brut);

 - impozit pe venit şi salarii: + 430,9 milioane lei (0,07% din produsul intern brut);
- taxa pe utilizarea bunurilor, autorizarea utilizării bunurilor sau pe desfăşurarea de activităţi: +288,8 milioane lei (0,05% din produsul intern brut).
  b)  diminuarea  cheltuielilor  bugetului  de stat, pe  sold, cu  suma  de          -753,8  milioane lei (0,12% din produsul intern brut)  .
Reducerea cheltuielilor bugetului de stat se acoperă, în principal, prin anularea sumelor reţinute de 10% din bugetul aprobat, în conformitate cu prevederile art. 21 din Legea privind finanţele publice nr.500/11.07.2002, cu modificările şi completările ulterioare, la toţi ordonatorii principali de credite.

Influenţele pe principalele naturi de  cheltuielile ale bugetului de stat se prezintă astfel:
· Cheltuielile de personal cresc cu +648,0 milioane lei ( 0,1% din produsul intern brut) , în principal, ca urmare a majorării salariilor în sistemul  bugetar;
· Cheltuielile cu dobânzi se majorează cu +862,1 milioane lei ( 0,1% din produsul intern brut), ca urmare a modificării indicatorilor macroeconomici şi a majorării deficitului bugetar de la 1,9% din produsul intern brut estimat iniţial la 2,2% din produsul intern brut;
· Cheltuielile aferente proiectelor cu finanţare din fonduri externe nerambursabile se diminuează cu -1.421,9 milioane lei (0,2% din produsul intern brut);

· Alte transferuri se diminuează cu -343,5 milioane lei (0,1 % din produsul intern brut);
· Alte cheltuieli scad cu - 42,4 milioane lei.

          2. Bugetul fondurilor provenite din credite externe se diminează, pe sold, cu suma de - 67,8 milioane lei. 
3. Bugetul fondurilor externe nerambursabile se diminuează atât la venituri, cât şi la cheltuieli cu suma de 14,4  milioane lei.

4. Bugetul Fondului naţional unic de asigurări sociale de sănătate se majorează atât la venituri, cât şi la cheltuieli cu suma de 2,3 milioane lei.
Pentru acoperirea deficitului bugetului Fondului naţional unic de asigurări sociale de sănătate, veniturile bugetului se completează cu suma de 54,9 milioane lei care se alocă de la bugetul de stat prin bugetul Ministerului Sănătăţii. 
5. Sumele defalcate din taxa pe valoarea adăugată pentru echilibrarea bugetelor locale pe anul 2012 se majorează cu suma de 13,0 milioane lei din care:

· 9,0 milioane lei se alocă judeţului Suceava, potrivit prevederilor art.XII alin.(1), lit.c) din Ordonanţa de urgenţă a Guvernului nr.114/23.12.2009 privind unele măsuri financiar-bugetare, pentru achitarea restanţelor şi rambursarea ratelor scadente la împrumutul extern, contractat pentru realizarea Programului „Utilităţi şi mediu la standarde europene în judeţul Suceava”, inclusiv dobânzi şi penalităţi de întârziere. 
·  4,0 milioane lei se alocă judeţului Constanţa, potrivit prevederilor art.4 alin.(2), din Ordonanţa de urgenţă a Guvernului nr.19/22.02.2006 privind utilizarea plajei Mării Negre şi controlul activităţilor desfăşurate pe plajă, cu modificările ulterioare, pentru finanţarea cheltuielilor aferente funcţionării serviciilor publice de salvare acvatică-salvamar şi a posturilor de prim ajutor în sezonul 2012 pe plajele cu destinaţie turistică. 
· Suplimentarea cu 100 milioane lei a sumelor defalcate din taxa pe valoarea adăugată destinată finanţării drepturilor asistenţilor personali ai persoanelor cu handicap grav sau indemnizaţiilor lunare ale persoanelor cu handicap grav acordate în baza prevederilor art. 42 alin.(4) din Legea nr.448/2006 privind protecţia şi promovarea drepturilor persoanelor cu handicap prin diminuarea sumelor defalcate din taxa pe valoarea adăugată pentru finanţarea Programului de dezvoltare a infrastructurii şi a unor baze sportive din spaţiul rural,  care se finanţează şi repartizează pe judeţe şi proiecte eligibile potrivit prevederilor Ordonanţei Guvernului nr.7/2006.
6. Efectuarea de redistribuiri în cadrul anumitor naturi de cheltuieli în vederea bunei desfăşurări a activităţii ordonatorilor principali de credite până la sfârşitul anului.  
7. Majorarea deficitului bugetului general consolidat de la 11.210,0 milioane lei cât a fost estimat iniţial, respectiv 1,9% din produsul intern brut, la 13.660,0 milioane lei, respectiv 2,2% din produsul intern brut în principal ca urmare a aplicării măsurilor prevăzute mai sus. 
Ţinta de deficit se încadrează în plafonul stabilit prin Legea nr.291/19.12.2011 pentru aprobarea plafoanelor unor indicatori specificaţi în cadrul fiscal-bugetar aplicabile până la 1 ianuarie 2014, care prevede la art.2 alin.(1) că plafonul soldului bugetului general consolidat pentru anul 2012 este de -3,0% din produsul intern brut.  

3. Alte informaţii 
Cheltuielile de personal, deşi au fost majorate ca urmare a măsurii de creştere a salariilor din sectorul bugetar, continuă trendul descendent fiind estimate la 6,7% din produsul intern brut respectând astfel ţinta de 7,2% din produsul intern brut stabilită la art. 2 alin (2) din Legea nr.291/19.12.2011 pentru aprobarea plafoanelor unor indicatori specificaţi în cadrul fiscal-bugetar aplicabile până la 1 ianuarie 2014.  

Încadrarea cheltuielilor de personal şi a ţintei de deficit în plafoanele stabilite prin Legea nr.291/19.12.2011 ilustrează caracterul stabil şi predictibil al politicii fiscal-bugetare coordonată a programului economic al Guvernului. 

Influenţele introduse prin acest proiect de act normativ asupra creditelor bugetare au fost stabilite cu luarea în considerare a sumelor reţinute în proporţie de 10% conform prevederilor art. 21 din Legea nr.500/11.07.2002 privind finanţele publice, cu modificările şi completările ulterioare.
Pentru ca proiectul de act normativ să poată fi promovat este necesară derogarea de la prevederile art.9, art.16 şi art.56 din Legea responsabilităţii fiscal-bugetare, nr.69/16.04.2010, întrucât în proiectul ordonanţei de rectificare sunt prevăzute sume suplimentare pentru majorarea salariilor personalului din sectorul bugetar, restituirea către pensionari a sumelor reţinute ilegal acestora,  asigurarea de fonduri pentru continuarea proiectelor de investiţii, precum şi fonduri pentru continuarea activităţii în bune condiţii a instituţiilor publice. 
Influenţele financiare rezultate din măsurile promovate, cât şi majorarea ţintei de deficit faţă de nivelul iniţial au fost asumate de Guvern şi convenite cu reprezentanţii organismelor financiare internaţionale, respectiv Fondul Monetar Internaţional, Comisia Europeană şi Banca Mondială. 



	Secţiunea a 3-a

Impactul socioeconomic al proiectului de act normativ

	1. Impactul macroeconomic

Ordonanţa de rectificare are impact macroeconomic favorabil, întrucât sunt alocate fonduri, în principal, pentru continuarea proiectelor de investiţii, investiţii care au impact asupra creşterii economice.
1^1. Impactul asupra mediului concurenţial şi domeniului ajutoarelor de stat
Nu este cazul.
2. Impactul asupra mediului de afaceri

Nu este cazul.
3. Impactul social

Ordonanţa de rectificare are impact social favorabil, întrucât majorarea salariilor bugetarilor începând cu luna iunie 2012 şi restituirea către pensionari a sumelor reţinute ilegal acestora au impact asupra puterii de cumpărare a populaţiei. 
4. Impactul asupra mediului

Nu este cazul.
5. Alte informaţii

Nu este cazul.


	     Prin promovarea rectificării bugetului de stat pe anul 2012 se pot rezolva, în principal, următoarele probleme:    
· asigurarea sumelor necesare plăţii corespunzătoare a salariilor potrivit prevederilor Ordonanţei de urgenţă a Guvernului privind aprobarea unor măsuri pentru recuperarea reducerilor salariale, nr.19/16.05.2012;
· asigurarea sumelor necesare restituire a unor contribuţii de asigurări sociale de sănătate potrivit prevederilor Ordonanţei de urgenţă a Guvernului privind stabilirea unor măsuri de restituire a unor contribuţii de asigurări sociale de sănătate, nr.17/16.05.2012;
· reducerea cheltuielilor bugetare ca urmare a aplicării prevederilor Ordonanţei de urgenţă a Guvernului privind unele măsuri de reducere a cheltuielilor publice şi întărirea disciplinei financiare şi de modificare şi completare a unor acte normative, nr.26/06.06.2012;
· asigurarea fondurilor necesare desfăşurării în bune condiţii a activităţii unor instituţii.


	Secţiunea a 4-a

Impactul financiar asupra bugetului general consolidat, atât pe termen scurt, pentru anul curent, cât şi pe termen lung ( pe 5 ani)


	
	
	 - milioane 
	lei -

	Indicatori
	Anul curent
	Următorii
 4 ani
	Media 
pe 5 ani

	1. Modificări ale veniturilor bugetare, plus/minus, din care:


	-252,2
	
	

	a) buget de stat
	-2.158,6
	
	

	b) bugetul general centralizat al unităţilor administrativ teritoriale
	+1.199,3
	
	

	c) bugetul asigurărilor sociale de stat
	+212,3
	
	

	d) bugetul asigurărilor pentru şomaj
	-188,9
	
	

	e) bugetul Fondului naţional unic de asigurări sociale de sănătate
	+2,3
	
	

	f)  credite externe acordate minis-terelor
	0,0
	
	

	g) bugetul instituţiilor/ activităţilor finanţate integral şi/sau parţial din venituri proprii 
	+1.333,6
	
	

	h) bugetul fondurilor externe nerambursabile
	-14,4
	
	

	i) bugetul trezoreriei statului
	+343,5
	
	

	j) bugetul Companiei Naţionale de Autostrăzi şi Drumuri Naţionale din România
	-514,0
	
	

	k) Fondul Proprietatea
	-430,0
	
	

	l) sume care se consolidează
	-37,0
	
	

	m) cheltuieli de natura datoriei publice incluse în buget


	-0,3
	
	

	2. Modificări ale cheltuielilor bugetare, plus/minus, din care:
	+2.222,8
	
	

	a) buget de stat
	-753,8
	
	

	b) bugetul general centralizat al unităţilor administrativ teritoriale
	+1.199,3
	
	

	c)bugetul asigurărilor sociale de stat
	+155,7
	
	

	d) bugetul asigurărilor pentru şomaj
	-199,4
	
	

	e) bugetul Fondului naţional unic de asigurări sociale de sănătate
	+2,3
	
	

	f) credite externe acordate ministerelor


	-67,8
	
	

	g) bugetul instituţiilor/ activităţilor finanţate integral şi/sau parţial din venituri proprii
	+2.146,7
	
	

	h) bugetul fondurilor externe nerambursabile
	-14,4
	
	

	i) bugetul trezoreriei statului
	+ 398,5
	
	

	j) bugetul Companiei Naţionale de Autostrăzi şi Drumuri Naţionale din România
	-514,0
	
	

	k) Fondul Proprietatea
	-21,7
	
	

	l) sume care se consolidează
	-37,0
	
	

	m) cheltuieli de natura datoriei publice incluse în buget


	-71,6
	
	

	3. Impact financiar, plus/minus, din care:
	-2.475,0
	
	

	a) buget de stat
	-1.404,8
	
	

	b) bugetul general centralizat al unităţilor administrativ teritoriale
	0,0
	
	

	c) bugetul asigurărilor sociale de stat
	+56,6
	
	

	d) bugetul asigurărilor pentru şomaj
	+10,5
	
	

	e) bugetul Fondului naţional unic de asigurări sociale de sănătate
	0,0
	
	

	f) credite externe acordate ministerelor
	+67,8
	
	

	g) bugetul instituţiilor/ activităţilor finanţate integral şi/sau parţial din venituri proprii
	-813,1
	
	

	h) bugetul fondurilor externe nerambursabile
	0,0
	
	

	i) bugetul trezoreriei statului
	-55,0
	
	

	j) bugetul Companiei Naţionale de Autostrăzi şi Drumuri Naţionale din România
	0,0
	
	

	k) Fondul Proprietatea
	-408,3
	
	

	l) sume care se consolidează
	0,0
	
	

	m) cheltuieli de natura datoriei publice incluse în buget


	+71,3
	
	

	4. Propuneri pentru acoperirea creşterii cheltuielilor bugetare
	
	-
	-

	5. Propuneri pentru a compensa reducerea veniturilor bugetare
	
	-
	-

	6. Calcule detaliate privind fundamentarea modificărilor veniturilor şi/sau cheltuielilor bugetare
	
	-
	-

	7. Alte informaţii


	
	-
	-

	Secţiunea a -5 a 

Efectele proiectului de act normativ asupra legislaţiei în vigoare

	1. Măsuri normative necesare pentru aplicarea prevederilor proiectului de act normativ
a) acte normative în vigoare ce vor fi modificate sau abrogate, ca urmare a intrării în vigoare a proiectului de act normativ;

Nu este cazul.

b) acte normative ce urmează a fi elaborate în vederea implementării noilor dispoziţii.

Nu este cazul.

2. Conformitatea proiectului de act normativ cu legislaţia comunitară în cazul proiectelor ce transpun prevederi comunitare 

    Nu este cazul.

3. Măsuri normative necesare aplicării directe a actelor normative comunitare 

Nu este cazul.

4. Hotărâri ale Curţii de Justiţie a Uniunii Europene

Nu este cazul.

5. Alte acte normative şi/sau documente internaţionale din care decurg angajamente

Nu este cazul.

6. Alte informaţii

     Nu este cazul.

	Secţiunea a -6 a 

Consultările efectuate în vederea elaborării proiectului de act normativ 

	1. 1. Informaţii privind procesul de consultare cu organizaţii neguvernamentale, institute de cercetare şi alte organisme implicate

  Proiectul de act normativ se dezbate în cadrul Comisiei de Dialog Social constituită la nivelul Ministerului Finanţelor Publice la care participă reprezentanţi ai organismelor interesate.

2. Fundamentarea alegerii organizaţiilor cu care a avut loc consultarea, precum şi a modului în care activitatea acestor organizaţii este legată de obiectul proiectului de act normativ

Nu este cazul.

3.  Consultările organizate cu autorităţile administraţiei publice locale, în situaţia în care proiectul de act normativ are ca obiect activităţi ale acestor autorităţi, în condiţiile Hotărârii Guvernului nr.521/09.06.2005 privind procedura de consultare a structurilor asociative ale autorităţilor administraţiei publice locale la elaborarea proiectelor de acte normative

Nu este cazul.

4.  Consultările desfăşurate în cadrul consiliilor interministeriale, în conformitate cu prevederile Hotărârii Guvernului nr.750/14.07.2005 privind constituirea consiliilor interministeriale permanente

Nu este cazul.

5. Informaţii privind avizarea de către:

a) Consiliul Legislativ 
b) Consiliul Suprem de Apărare a Ţării

c) Consiliul Economic şi Social
d) Consiliul Concurenţei

e) Curtea de Conturi

6. Alte informaţii

Nu este cazul.

	Secţiunea a -7 a 

Activităţi de informare publică privind elaborarea şi implementarea proiectului de act  normativ

	1.  Informarea societăţii civile cu privire la necesitatea elaborării proiectului de act  normativ
Au fost respectate prevederile Legii nr.52/21.01.2003 privind transparenţa decizională în administraţia publică, prin publicarea proiectului de act normativ şi a notei de fundamentare pe site-ul oficial al Ministerului Finanţelor Publice.

2. Informarea societăţii civile cu privire la eventualul impact asupra mediului în urma implementării proiectului de act normativ, precum şi efectele asupra sănătăţii şi securităţii cetăţenilor sau diversităţii biologice

Nu este cazul.

3. Alte informaţii

Nu este cazul.

	 Secţiunea a 8-a

 Măsuri de implementare 

	1. Măsurile de punere în aplicare a proiectului de act normativ de către autorităţile administraţiei publice centrale şi/sau locale – înfiinţarea unor noi organisme sau extinderea competenţelor instituţiilor existente
Proiectul de Ordonanţă a Guvernului cu privire la rectificarea bugetului de stat pe anul 2012 va fi implementat de către Ministerul Finanţelor Publice împreună cu ordonatorii principali de credite.
2. Alte informaţii 

Nu este  cazul.


Având în vedere cele prezentate, a fost elaborat proiectul de Ordonanţă a Guvernului cu privire la rectificarea bugetului de stat pe anul 2012 pe care îl supunem Guvernului spre adoptare. 

